Vermiste meisie: Ouers stort hul hart uit‘n Skermskoot uit die video van Neline se ouers, Rudolf en Petra van Zyl. ‘n Skakel na die video volg in die berig. Die ouers van Neline van Zyl, die laerskoolmeisie van Middelburg in Mpumalanga wat sedert Donderdag vermis word, het Maandag hul hart uitgestort in ŉ onderhoud met die plaaslike gemeenskapskoerant. “As jy my kan hoor, sussa, bel my net en sê net vir my jy is oukei. As iemand anders my kind gevat het, bring haar asseblief terug. Ons kan nie baie langer uithou nie,” het ŉ duidelik emosionele Petra van Zyl, Neline se ma, aan die Middelburg Observer gesê. Neline van Zyl. Neline (13) is Donderdag omstreeks 14:00 die laaste keer in die omgewing van die Hoër Tegniese Skool (HTS) Middelburg gesien. Sy is ŉ leerder aan die Laerskool C.R. Swart. Sy sou ná skool krieket by die HTS Middelburg gaan kyk en daarna vir haar dansklasse gegaan het. Haar ouers het onraad gemerk toe hulle by een van haar vriende vasgestel het dat sy nooit by die krieket opgedaag het en ook nie by die dansskool was nie. Petra en haar man, Rudolf, pleit in die onderhoud vir hul dogter om huis toe te kom as sy moontlik weggeloop het. “Ons is nie kwaad nie. Kom net huis toe waar jy hoort. Die onsekerheid maak ons dood. Ons bly wonder: Leef sy? Haal sy asem? Kan sy praat? Ons wil haar net weer in ons arms vashou,” het albei in trane gesê. Klik hier om die video te kyk. Kapt. Khanyisile Zwane, woordvoerder van die Middelburg-polisie, het Dinsdag aan Maroela Media bevestig die polisie ondersoek ŉ vermistepersone-saak. “Ons ondersoek het ons Saterdag tot by ŉ plek in Groblersdal gelei, maar dit het ongelukkig niks opgelewer nie,” het Zwane gesê. “Ons volg egter nog alle leidrade op en die ondersoek duur voort.” Sy het gesê die polisie ondersoek nie in dié stadium ŉ saak van ontvoering nie, aangesien niemand nog ŉ losprys geëis het nie. Neline is skraal gebou, het donkerbruin oë en lang ligte bruin hare. Sy weeg 52 kg en is 1,59 m lank. Ena Calitz Piloda, ŉ inwoner wat nou betrokke is by die soektog na Neline, het Maandag op Facebook gesê ŉ anonieme persoon het ŉ beloning van R12 000 uitgeloof aan enigiemand met positiewe inligting wat kan help om haar op te spoor. Mense kan lt.kol. Van Schalkwyk by 083 230 8054 bel. Dessie Rechner, verbonde aan Pink Ladies, het ŉ beroep op mense gedoen om pamflette met inligting oor Neline se verdwyning op sosiale media te versprei, in die hoop dat iemand haar sal herken.